SK Úradný vestník Európskej únie C 48/165

Stanovisko Európskeho hospodárskeho a sociálneho výboru na tému: Návrh nariadenia Európskeho parlamentu a Rady, ktorým sa mení a dopĺňa nariadenie (ES) č. 663/2009, ktorým sa ustanovuje program na podporu oživenia hospodárstva udelením finančnej pomoci Spoločenstva na projekty v oblasti energetiky

KOM(2010) 283 v konečnom znení – 2010/0150 (COD)

2011/C 48/30

Spravodajca: pán BUFFETAUT

Európsky parlament a Rada Európskej únie sa 15. júna 2010 a 23. júna 2010 rozhodli podľa článku 194 ods. 1 písm. c) a článku 304 Zmluvy o fungovaní Európskej únie prekonzultovať s Európskym hospodárskym a sociálnym výborom

„Návrh nariadenia Európskeho parlamentu a Rady, ktorým sa mení a dopĺňa nariadenie (ES) č. 663/2009, ktorým sa ustanovuje program na podporu oživenia hospodárstva udelením finančnej pomoci Spoločenstva na projekty v oblasti energetiky“

KOM(2010) 283 v konečnom znení – 2010/0150 (COD).

Odborná sekcia pre dopravu, energetiku a informačnú spoločnosť poverená vypracovaním návrhu stanoviska výboru v danej veci prijala svoje stanovisko 6. septembra 2010.

Európsky hospodársky a sociálny výbor na svojom 465. plenárnom zasadnutí 15. a 16. septembra 2010 (schôdza z 15. septembra 2010) prijal 133 hlasmi za, pričom 2 členovia hlasovali proti a 1 sa hlasovania zdržal, nasledujúce stanovisko:

1. Závery a odporúčania

1.1 EHSV vo všeobecnosti podporuje obsah návrhu a ciele Európskej komisie. Osobitne súhlasí s tým, aby sa na urýchlenie realizácie investícií v oblasti energetickej účinnosti a obnoviteľných zdrojov energie využil multiplikačný účinok európskych fondov. EHSV vyjadruje želanie, aby sa lepšie zdôvodnilo rozdelenie finančnej pomoci medzi technickú pomoc a pôžičky so zvýhodnenými úrokovými sadzbami a bankové záruky finančných inštitúcií. EHSV vyjadruje želanie, aby sa presnejšie vymedzil rozsah pôsobnosti finančnej pomoci.

1.2 Výbor očakáva, že vykonávacie pokyny stanovené Európskou komisiou, budú skutočne implementované, takže všetky zainteresované finančné sprostredkovateľské subjekty by mali byť spôsobilé riadiť finančný nástroj, keďže výber projektov budú mať na starosti prevádzkovatelia fondov pod dohľadom Európskej komisie. EHSV vyjadruje želanie, aby sa objasnil spôsob riadenia fondov a prístupu k nim, čo by finančným sprostredkovateľským subjektom a navrhovateľom projektov poskytlo jasnú predstavu o fungovaní fondov.

1.3 EHSV sa však domnieva, že je nevyhnutné alebo užitočné objasniť tieto body:

1.3.1 Musí byť čo najskôr, a to do konca roka 2010, známy celkový objem (alebo aspoň jeho odhad) prostriedkov vyčlenených nad rámec stanovených 114 miliónov eur – po rozdelení tejto sumy medzi 27 členských štátov pôjde o relatívne obmedzený príspevok. Bude však treba vziať do úvahy aj multiplikačný účinok, ktorý budú predstavovať dodatočné príspevky súkromných investorov a stimuly pre projekty a vlastné investície, hneď ako sa fáze technickej pomoci poskytne výrazná podpora.

1.3.2 Vymedzenie pojmu „financovateľné projekty“: napríklad izolácia budov, ktorá je veľmi užitočná z hľadiska energetickej účinnosti, ukáže svoju rentabilnosť z hľadiska úspor energie v dlhodobom horizonte, najmä v prípade starých budov. Pod pojmom „financovateľný projekt“ treba rozumieť financovateľný projekt, ktorý môže byť realizovaný iba s európskou pomocou. Pojem „financovateľný projekt“ by mohol byť v nariadení jasne vysvetlený ako „projekt, ktorého finančná rovnováha je zabezpečená vďaka pomoci poskytnutej prostredníctvom európskych nástrojov“.

1.3.3 Kritériá poskytovania pomoci:

— EHSV chápe a zároveň schvaľuje skutočnosť, že jednotlivé oblasti sú rovnocenné a že sa budú uplatňovať kritériá z hľadiska investícií a dodržiavania európskych cieľov v oblasti energetickej účinnosti a obnoviteľných zdrojov energie. Kritériá poskytnutia pomoci budú spĺňať najmä projekty v rámci zmlúv o energetickej výkonnosti, ako i projekty, ktoré už získali grant z európskych fondov. EHSV poukazuje na to, že cieľom uvedeného nástroja je podnietiť súčinnosť so štrukturálnymi fondmi a s kohéznymi fondmi.

— Pokiaľ nebude zostavený zoznam predbežne vybraných projektov (podobne ako v prípade nariadenia č. 663/2009), EHSV sa bude zaujímať o to, akým spôsobom budú vyčlenené prostriedky rozdelené na financovanie projektov a technickú pomoc. Výbor sa domnieva, že financovanie by sa v prevažnej miere malo týkať investícií alebo konkrétnych projektov.

— Výbor upozorňuje na skutočnosť, že v samotnom nariadení sa nebude uvádzať zoznam predbežne vybraných projektov a že fond si bude vyberať projekty na základe kritérií stanovených v nariadení. O financovaných projektoch sa vypracuje správa.

— EHSV spresňuje, že táto finančná pomoc určená investičným projektom musí byť v súlade so zásadou rovnakého zaobchádzania s prevádzkovateľmi, či verejnými alebo súkromnými. Projekty by preto malo byť možné realizovať v rámci verejno-súkromných partnerstiev.

— Výbor vo všeobecnosti považuje za dôležité, aby kritériá poskytovania pomoci prihliadali najmä na technickú spoľahlivosť, finančnú bezpečnosť projektov a konkrétne výsledky, ktoré sa očakávajú v oblasti energetickej účinnosti a obnoviteľných zdrojov energie.

— EHSV vyjadruje želanie, aby sa ešte podrobnejšie objasnilo kritérium poskytovania pomoci v súvislosti s opatreniami, „ktoré majú rýchly, merateľný a podstatný vplyv“.

1.4 Výbor chápe, že Európska komisia by chcela, aby sa príslušné miestne samosprávy politicky zaviazali „konať s cieľom zmierniť zmenu klímy vrátane záväzkov spojených s presnými cieľmi“. Varuje však pred prílišnou dôverou v postoje, ktoré vychádzajú skôr z politicky korektného myslenia a spôsobu komunikácie než z konkrétnych opatrení, ktoré sa opierajú o spoľahlivé a inovatívne technológie alebo účinné systémy riadenia schválené pre oblasť energetickej účinnosti, vykurovacích sietí alebo obnoviteľných zdrojov energie.

2. Kontext a zásady programu na podporu oživenia hospodárstva prostredníctvom poskytovania finančnej pomoci Spoločenstva na projekty v oblasti energetiky

2.1 Na program na podporu oživenia hospodárstva v Európe (EEPO) bolo vyčlenených 3,98 miliárd eur. Takmer celý tento balík finančných prostriedkov mal byť naviazaný na konkrétny účel už v roku 2010. Podľa nariadenia o EEPO sa suma 114 miliónov eur však nenaviaže na konkrétny účel. Táto suma by napokon mohla ešte vzrásť, pokiaľ sa ukáže, že projekty nespĺňajú požadované právne, finančné alebo technické podmienky.

2.2 Finančné prostriedky, ktoré sa neviažu na konkrétny účel podľa kapitoly II nariadenia o EEPO, sa použijú na vytvorenie jednoúčelového finančného nástroja, ktorý by v rámci iniciatívy na financovanie udržateľnej energetiky podporoval energetickú účinnosť a iniciatívy v oblasti obnoviteľných zdrojov energie.

3. Všeobecné zásady

3.1 Uvedený finančný nástroj má podporovať vývoj FINANCOVATEĽNÝCH projektov zameraných na energetickú účinnosť a obnoviteľné zdroje energie a uľahčiť financovanie investícií do týchto oblastí, najmä v mestskom prostredí.

3.2 S cieľom podporiť mnohé decentralizované investície budú nástroj využívať orgány verejnej správy na obecnej, miestnej a regionálnej úrovni, taktiež v rámci verejno-súkromných partnerstiev.

3.3 Projekty zamerané na udržateľnú energetiku, ktoré sa majú financovať, zahŕňajú verejné a súkromné stavby, energeticky veľmi účinné zariadenia na kombinovanú výrobu tepelnej a elektrickej energie (CHP), diaľkové vykurovacie/chladiace siete, decentralizované obnoviteľné zdroje energie začlenené do miestneho prostredia, čistú mestskú dopravu a miestnu infraštruktúru, ako napr. inteligentné rozvodové siete, účinné osvetlenie ulíc a inteligentné meracie systémy.

4. Kritériá výberu a poskytovania pomoci

4.1 Financovateľné opatrenia musia mať rýchly, merateľný a podstatný vplyv na oživenie hospodárstva Európskej únie, na zvýšenie energetickej bezpečnosti a na zníženie emisií skleníkových plynov.

4.2 Cieľom je, aby finančná pomoc Spoločenstva vyvolala multiplikačný účinok na ďalšie finančné zdroje príslušných samospráv alebo podnikov, a to v závislosti od konkrétnych kritérií týkajúcich sa opatrení orgánov verejnej správy, ako aj technickej a finančnej charakteristiky projektov.

4.3 Pravidlá, ktoré sa vzťahujú na samosprávy, súvisia s ich záväzkom v boji proti klimatickým zmenám, s konkrétne stanovenými cieľmi, s charakterom vypracovaných stratégií, s monitorovaním a so zverejňovaním pokroku pri implementácii a dosiahnutých výsledkov.

4.4 Technické a finančné kritériá majú zabezpečiť primeranosť a technickú vhodnosť danej koncepcie, primeranosť finančného balíka, rozsah, v akom finančná pomoc EÚ podnieti ďalšie financovanie z verejných a/alebo zo súkromných zdrojov, hospodárske a sociálne vplyvy, environmentálne dôsledky, zemepisnú rovnováhu projektov a ich pripravenosť rýchlo dosiahnuť investičné štádium.